রাজ্য প্রশাসনে বড় রদবদল! একাধিক জেলার জেলাশাসককে সরানো হল

কলকাতা: স্পেশাল ইনটেনসিভ রিভিশন ঘোষণা হওয়ার আগেই রাজ্যের একাধিক জেলার জেলাশাসক বদল (WB Administration DM Transferred)। জেলাশাসক, এডিএম-সহ মোট ১৭ জন আমলাকে বদলি করা হল। অতিরিক্ত জেলাশাসক বদল হয়েছেন অন্তত ২০ জেলার। এছাড়া বিভিন্ন সরকারি দফতরের সচিব পর্যায়ে ব্যাপক রদবদলের বিজ্ঞপ্তি জারি হয়েছে। রদবদল করা হয়েছে কলকাতা পুরসভাতেও (Kolkata Municipal Corporation)। জেলাশাসক বদল উত্তর ২৪ পরগনা, দক্ষিণ ২৪ পরগনা, কোচবিহার, মুর্শিদাবাদ, পুরুলিয়া,দার্জিলিং, মালদা, বীরভূম, ঝারগ্রাম,পূর্ব মেদিনীপুর জেলার। একাধিক জেলার জেলাশাসককে তুলে নেওয়া হল জেলাশাসকের দায়িত্ব থেকে। স্পেশাল ইনটেনসিভ রিভিশন শুরু হওয়ার পর যেহেতু জেলাশাসকদের বদলি করা যাবে না তাই তড়িঘড়ি জেলাশাসক বদলে নির্দেশিকা জারি করল নবান্ন (Nabanna)।

উত্তর ২৪ পরগনা জেলাশাসক শরৎকুমার দ্বিবেদীকে স্বাস্থ্য দফতরের সচিব করা হল। উত্তর ২৪ পরগনা জেলার নয়া জেলা শাসক হলেন শশাঙ্ক শেট্টি। দক্ষিণ ২৪ পরগনা জেলার জেলাশাসক সুমিত গুপ্তাকে বদলি করা হল। দক্ষিণ ২৪ পরগনা জেলার নয়া জেলাশাসক হলেন কোচবিহারের জেলাশাসক অরবিন্দ কুমার মিনা। মুর্শিদাবাদ জেলাশাসক রাজশ্রী মিত্র কে বদলি করা হল। মালদা জেলার জেলাশাসক নীতিন সিংহানিয়াকে মুর্শিদাবাদ জেলার জেলাশাসক করা হল। পুরুলিয়া জেলার জেলাশাসক রজত নন্দাকে বদলি করা হল। পুরুলিয়া জেলার নয়া জেলা শাসক হলেন হলদিয়া ডেভেলপমেন্ট অথরিটি চিফ এক্সিকিউটিভ অফিসার কনঠাম সুধীর। দার্জিলিং জেলার জেলাশাসক প্রীতি গোয়েল বদলি হয়ে গেলেন মালদা জেলায়।

আরও পড়ুন: ঘূর্ণিঝড় মন্থার প্রভাবে দুর্যোগের আশঙ্কা!

বীরভূম জেলার জেলাশাসক হলেন কলকাতা মিউনিসিপাল কর্পোরেশনের মিউনিসিপাল কমিশনার ধবল জৈন। বীরভূম জেলাশাসক বিধানচন্দ্র রায়কে বদলি করা হল। পূর্ব মেদিনীপুর জেলা জেলাশাসক হলেন ইউনিস রিসিন ইসমাইল। পূর্ব মেদিনীপুর জেলার জেলাশাসক কোন পূর্ণেন্দু কুমার মাঝিকে বদলি করা হলো। ঝাড়গ্রাম জেলাশাসক সুনীল আগারওয়াল কে বদলি করা হলো। উত্তর 24 পরগনা জেলার বসিরহাটের অতিরিক্ত জেলাশাসক আকাঙ্ক্ষা ভাস্কর কে ঝাড়গ্রাম জেলাশাসক হিসেবে দায়িত্ব দেওয়া হল। আগামী বছরই রাজ্যে বিধানসভা ভোট। তার আগে বিশেষ নিবিড় সংশোধনের কাজ চলবে। প্রস্তুতিও শুরু হয়ে গিয়েছে। তারই অংশ হিসেবে এই রদবদল বলে মনে করছে ওয়াকিবহাল মহল। নবান্ন সূত্রে খবর, জেলা পুলিশ প্রশাসন ও পুর প্রশাসনেও এবার বদল আসবে।

অন্য খবর দেখুন